钦定古今图书集成/历象汇编/庶征典/第167卷 > 《白雉赋》〈有序〉刘诜
## 钦定古今图书集成/历象汇编/庶征典/第167卷 > 《白雉赋》〈有序〉刘诜

白雉之出，必为太平，故见于建武、永平与成周之际，皆是时也。五运各从所胜，周汉皆尚赤，为火德，故周兴而白鱼荐兆，汉启而白蛇献符，而白雉亦在周汉为盛。白金也，岂非其所制伏者，效顺即为瑞与？然周汉之盛瑞不一，而世称“越裳重译” ，特加显则，君臣具庆使然。夫雉，文绣者也，变为纯洁，非世道休明不及。此，其在元始，亦为白水真人发祥耳。若出非其时，而附会奸臣，以取“安汉” 之号，则岂足为灵物也哉！作《白雉赋》。

抚万物之不齐，惟具变于其天。鹄不日浴而常皓，乌
不日墨而常黔。既各安于其素，虽纯质其犹足。妍矧
能其天之所不能，不待胫而千里以传。盖有化而役
之以为异。彼固莫知其然而然。方周鼎之既定，万邦
康而庆丰年。海坚泯而不涛，六气无盛衰之偏；董六
合以一龢，果何质之不迁。乃有越裳万里，殊国迢迢；
三译，献雉之白。林邑扶南，暑涉寒蹶，玉鞲失辉，霜辔
失色，天空月朗，雊扬影灭，阊阖晓登，两袂皆雪。于是
混瑶殿，照银阙，过灵台而鸟愧其翯，历西雝而鹭耻
其洁，倾凡羽以无群，恨征埃之犹涅，梦华虫之前身，
洗组绣之馀劫，念光华之不贷，岂咏歌以自踖，虽改
容而废常，亦反素以为德，委微质于天地，为至治之
光晳。吾闻五德相胜，有顺有逆。当赤精之丽空，宜金
质之从革。故周汉之千年，效祯祥于一辙；惟成周之
至盛，弥显白于史策。乌流屋而祥立，凤鸣岐而瑞列。
皆天意之使然，擅古今之奇绝。傥效颦于美新，是媚
奸之造物。幸圣朝之在上，集六合之奇祥。矧羽仪之
无愧，庶及时而翱翔。